MOKANDA NA PAULO EKOMELAKI YE
1
Mbɔte na biso, Paulo Ntoma, (oyo atindami na bato te sɔkɔ na nguya na bato te, kasi na mpɔ na Yesu Masiya mpe na Njambe Tata oyo asekwisi ye na bakufi), 2 na Bandeko yɔsɔ bajali na ngai elɔngɔ, 3 na bino bikelesia yɔsɔ na Galatia. Ngɔlu mpe kimia kouta na Njambe Tata mpe na Nkolo na biso Yesu Masiya éjala na bino. 4 Ye Yesu amipesaki ye mpenja mpɔ na masumu na biso ete ásikola biso na kati na ntango oyo mabe; pelamɔkɔ Njambe mpe Tata na biso akanaki. 5 Na ye lokumu libela na libela, bobele bongo.6 Nakamwi ete bojali kolongwa bongo nɔki na Oyo abiangi bino na ngɔlu na Masiya, mpɔ na kondima nsango na motindo mosusu. 7 Ejali Nsango Malamu mosusu te, nde bamosusu bakotungisaka bino mpe bajali na mposa na kobalola Nsango Malamu na Msiya. 8 Kasi sɔkɔ biso, sɔkɔ mwanje na Likoloakosakwela bino nsango ekeseni na oyo esakwelaki ngai bino, áfingama. 9 Lokola eldbaki ngai liboso, sasaipi najali koloba mpe bongo lisusu, sɔkɔ moto mɔkɔ akosakwela bino nsango ekeseni na yango eyambi bino, áfingama. 10 ¿ Mpɔ ete sasaipi nakomekaka kosepelisa bato sɔkɔ Njambe ? ¿ Nakoluka¿a kosepelisa bato? Sɔkɔ najalaki kosepelisa bato, mbe najali mosali na Masiya te.
Mpɔ na Mosala na Paulo
11 Mpɔ ete nayebisi bino, Bandeko, ete Nsango Malamu esakolami na monɔkɔ na ngai ejali na motindo na bato te, 12 mpɔ ngai najuaki yango na epai na bato te, nalakisamaki na moto te, kasi eyaki mpɔ na emɔniseli na Yesu Masiya. 13 Mpɔ ete boyokaki mpɔ na motindo na ngai na kala kati na makambo na Bayuda, ete nalekaki kobengana Ekelesia na Njambe mpe konyɔkɔla yango. 14 Nalekaki bankɔla na ngai mingi na kati na libota na ngai na makambo na Bayuda, mpe napusaki mingi mpenja na nkanda na ntina na mitindo na bankɔkɔ. 15 Nde Njambe apɔnaki ngai na libumu na mama na ngai, abiangaki ngai mpe na ngɔlu na ye; 16 mpe wana elingaki ye komɔnisa Mwana na ye kati na ngai ete násakolaka Nsango na ye kati na Bapakano, natunanaki na moto te, 17 nabutaki na Yelusaleme na mboka na bango bajalaki Bantoma liboso na ngai te, kasi nalongwaki kokenda na Alaba, mpe na nsima najongaki na Damaseke.18 Na nsima wana esili mbula misato koleka, nakendaki na Yelusaleme kotala Petelɔ, naumelaki na ye pɔsɔ mibale, 19 nde namɔnanaki na Bantoma mosusu te, bobele na Yakobo ndeko na Nkolo. 20 Najali kokomela bino makambo oyo, na miso na Njambe najali koloba lokuta te. 21 Na nsima nakendaki na ndambo na Sulia na Kilikia. 22 Nde nayebanaki elongi na bikelesia na Masiya kuna na Yuda te. 23 Bajalaki koyoka bobele koyoka ete mobengani na biso na ntango mosusu ajali kosakola nsango na bindimeli binyɔkɔlaki ye yango liboso. 24 Bakumisaki mpe Njambe mpɔ na ngai.
2
Na nsima wana esili mbula jomi-na-minei koleka, nabutaki lisusu na Yelusaleme, na njela mɔkɔ na Balanaba; nakambaki Tito na ngai lokola. 2 Nde nabutaki pelamɔkɔ emɔniseli elobaki, natielaki bango Nsango Malamu ekosakolaka ngai kati na Bapakano, nde bobele na kati na biso na mikolo, mpɔ na kobanga sɔkɔ najalaki kotambola mpamba sɔkɔ nasilaki kotambola bongo. 3 Kasi ata Tito, Mwela, oyo ajalaki na ngai esika mɔkɔ, abiangamaki mpɔ na kokatama ngenga te. 4 Nalobi boye mpɔ ete bandeko na lokuta basilaki kokɔta na nkuku, bakɔtaki bongo mpɔ na konɔnga bosɔmi na biso bojali na biso kati na Yesu Masiya, ete bátia biso na boombo. 5 Nde tomikitisaki liboso na bango sɔkɔ mwa ntango moke te, na ntina ete sɔlɔ na Nsango Malamu éumela na bino. 6 Nde mpɔ na bango bajalaki komɔnana bato na lokumu, (sɔkɔ bajalaki bongo ejalaki na ngai mpɔ te, Njambe akoyambaka moto elongi te), nalobi ete bango bajalaki komɔnana bongo bapesaki ngai elɔkɔ te. 7 Kasi bobele motindo mosusu,—bamɔnaki ete Nsango Malamu epesemeli ngai mpɔ na Bapakano pelamɔkɔ epesemeli yango Petelɔ mpɔ na Bayuda. 8 Mpɔ ete oyo ajalaki kosala kati na Petelɔ mpɔ na etinda na ye mboka na Bayuda, ajalaki kosala mpe kati na ngai mpɔ na etinda na ngai mboka na Bapakano; basɔsɔlaki mpe ngɔlu epesemeli ngai. 9 Bongo Yakobo, na Petelɔ, na Yoane, baoyo bamɔnanaki lokola makonji, bapesaki biso lobɔkɔ na mobali na boninga ete biso tókende mboka na Bapakano nde bango mboka na Bayuda. 10 Batiaki bobele likambo mɔkɔ ete tókanisaka babola na bango; ngai mpe najalaki na mposa na kosala bobele bongo.11 Nde wana ekendaki Petelo na Antiɔkia, natemelaki ye na miso na ye, mpɔ ete ajalaki na ekweli. 12 Mpɔ ete ajalaki koliana na Bapakano liboso na koya na bamɔkɔ baoyo balongwaki na Yakobo. Nde wana esili bango koya, amijongisaki mpe amikabolaki na bango wana, mpɔ na kobanga bango na ebolo na Bayuda. 13 Bayuda mosusu lokola bakosaki, na motindo mɔkɔ na ye, bongo Balanaba mpenja abendamaki na kokosa na bango. 14 Kasi wana emɔnaki ngai ete bajali kotambola sembo na sɔlɔ na Nsango Malamu te, nalobaki na Petelɔ na miso na bango yɔsɔ ete: Sɔkɔ yɔ Moyuda ojali na bijaleli na Bayuda te, nde na bijaleli na Bapakano, ¿ ojali kojuisa Bapakano bijaleli na Bayuda boni? 15 Ata biso tobotamaki bato mabe na Bapakano te, nde Bayuda, 16 toyebi ete moto akolongisama mpɔ na misala na Mibeko te, kasi bobele mpɔ na bindimeli na Yesu Masiya. Biso mpe tosili kondimela Masiya Yesu ete tólongisama mpɔ na bindimeli na Masiya mpe mpɔ na misala na Mibeko te. Mpɔ ete moto sɔkɔ mɔkɔ te akolongisama mpɔ na misala na Mibeko.17 Sɔkɔ nde tomɔnani bato na masumu, awa ejali biso koluka kolongisama na Masiya, ¿ Masiya ajali mosalisi na masumu bongo? 18 Sɔkɔ moke te ! Sɔkɔ najali kotonga lisusu bilɔkɔ bikangolaki ngai, najali komitemisa ngai mpenja lokola mobungi. 19 Mpɔ ete ngai nasili kokufela Mibeko mpɔ na Mibeko, ete nájala na bomɔi mboka na Njambe. 20 Nasili kobakisama na ekulusu na Masiya elɔngɔ. Ngai najali na ngai na bomɔi lisusu te, nde Masiya ajali na bomɔi na kati na ngai. Bomɔi bojali na ngai sasaipi na njoto, bojali na ngai mpɔ na kondima na Mwana na Njambe, oyo alingaki ngai mpe amipesaki ye mpenja mpɔ na ngai. 21 Najali kotiola ngɔlu na Njambe te, mpɔ ete sɔkɔ boyengebene ejali mpɔ na Mibeko, bongo Masiya akufaki mpamba.
Bandimi bakolonga mpɔ na Kondima
3
Ɛ Bino Bagalatia, bilema! nani moto alengoli bino. Na miso na bino Yesu Masiya amɔnisami polele ete asili kobakisama na ekulusu. 2 Nalingi kotuna bino bobele likambo oyo ete, ¿ Bojuaki Molimo na njela na kosala misala na Mibeko, sɔkɔ na njela na kondima makambo mayoki bino? 3 ¿Bojali bilema boye? Esili bino kobanda na Molimo, ¿ sasaipi mpe bojali kokokisama na kokoka na njoto ? 4 ¿ Bomɔnaki mpasi na makambo mingi boye mpamba ? Sɔkɔ na sɔlɔ ejali mpamba. 5 ¿ Oyo apesi bino Molimo mpe akosalaka misala na nguya kati na bino akosalaka boye mpɔ bokosalaka misala na Mibeko sɔkɔ mpɔ bokondimaka makambo mayoki bino? 6 Pelamɔkɔ Abalayama andimaki Njambe mpe kondima yango etangamelaki ye lokola boyengebene. 7 Bóyeba boye ete bato na kondima bajali bana na Abalayama. 8 Likomi liyebaki liboso ete Njambe akolongisa Bapakano na njela na kondima, lisakwelaki Abalayama Nsango Malamu liboso ete,
Na kati na yɔ mabota yɔsɔ bakopambwama.
9 Bongo bato na kondima bakopambwamaka esika mɔkɔ na mondimi Abalayama. 10 Ntina ete baoyo bajali na njela na kosala misala na Mibeko, bajali na nse na efingeli. Mpɔ esili kokomama ete,
Moto na moto oyo akoumela kosala makambo yɔsɔ masili kokomama na mokanda na Mibeko te afingami.
11 Ejali polele ete moto te akolongisama mboka na Njambe mpɔ na kotosa Mibeko, mpɔ ete,
Moyengebeni akojala na bomɔi mpɔ na kondima.
12 Nde Mibeko ejali na kondima likambo te, kasi ete,
Moto oyo asali boyengebene bobimi na Mibeko, akojala na bomɔi na boyengebene yango.
13 Masiya asikoli biso na efingeli na Mibeko, ye asili kojala efingeli mpɔ na biso, mpɔ ete esili kokomama ete,
Moto na moto oyo akokakisama na njete, afingami.
14 Asikoli biso boye ete lipamboli na Abalayama ékomela biso Bapakano kati na Masiya Yesu ntina ete tójua elaka na Molimo mpɔ na kondima.
Ntina na Mibeko na Mose
15 Bandeko, najali koloba lokola bato bakolobaka; mpɔ na endimaneli ekatami na bato, moto te akotiola yango sɔkɔ akobakisa makambo mosusu na likolo na yango. 16 (Bilaka yango bipesemelaki Abalayama mpɔ na libota na ye. Alobaki te ete : Mpe mabota na yɔ ; lokola sɔkɔ mboka na bato mingi, kasi lokola mboka na moto mɔkɔ ete : Mpe libota na yɔ. Ye wana Masiya.) 17 Nde nalobi boye mpɔ na endimaneli ekatamaki na Njambe liboso, ete Mibeko, mikómaki mbula mikama minei na ntuku-misata na nsima, ekangoli yango mpɔ na koboma elaka te. 18 Mpɔ ete sɔkɔ libula ejali mpɔ na kotosa Mibeko, ejali mpɔ na elaka te; nde Njambe akabelaki Abalayama yango mpɔ na elaka. 19 ¿ Bongo Mibeko ejali mpɔ na nini ? Mibakisamaki na nsima mpɔ na mabunga, kino ekoya libota litielami elaka, banje baninolaki yango na mabɔkɔ na mosukisi. 20 Nde mosukisi na mpɔ na moto mɔkɔ ajali te, mpe Njambe ajali mɔkɔ. 21 ¿ Na bongo Mibeko etemeli bilaka na Njambe? Sɔkɔ moke te! Mpɔ ete sɔkɔ Mibeko ekokaki na kopesa bomɔi epesamaki, mbe na sɔlɔ boyengebene eyei mpɔ na kotosa Mibeko. 22 Kasi Likomi esili kojipa bato yɔsɔ na nse na masumu, ete elaka, oyo ejali mpɔ na kondima na Yesu Masiya, épesemela bandimi.23 Liboso na koya na kondima yango, tokangamaki na boombo na Mibeko, tojipamaki kino emɔnanaki kondima elingaki koya. 24 Bongo Mibeko ekomaki mobateli-molakisi mpɔ na kokamba biso mboka na Masiya ete tólongisama mpɔ na kondima. 25 Awa esili kondima koya, tojali na nsima na mobateli molakisi lisusu te. 26 Mpɔ ete bojali yɔsɔ bana na Njambe mpɔ na kondimela Yesu Masiyal 27 Bino yɔsɔ, bato bosili kobatisamela Masiya, bosili kolata Masiya. 28 Moyuda ajali te sɔkɔ Mwela te, moombo te sɔkɔ nsɔmi te, mobali te sɔkɔ mwasi te, mpɔ ete bino yɔsɔ bojali moto mɔkɔ kati na Masiya Yesu. 29 Sɔkɔ bojali bato na Masiya, bongo bojali libota na Abalayama, batuki na libula na elaka.
4
Nde nalobi ete ntango ejali motuki elenge, akeseni na moombo te, ata ye nkolo na bilɔkɔ yɔsɔ ; 2 kasi kino elaka etiaki tata na ye ajali nsima na bakengeli mpe mikolo na ndako. 3 Biso mpe bongo, wana ejalaki biso bilenge, tojalaki na boombo na makambo mikemike na mokili; 4 nde wana eyaki elaka kokoka, Njambe atindaki mwana na ye, oyo abotamaki na mwasi, abotamaki na nse na Mibeko, 5 ete ásikola bango na nse na Mibeko, ete tótiama lokola bana. 6 Mpɔ ete bojali bana, Njambe asili kotinda Molimo na Mwana na ye na mitema na biso konganga ete: Aba, (ntina ete, Tata). 7 Bongo ojali moombo lisusu te, kasi mwana; sɔkɔ mpe mwana, motuki na libula mpɔ na Njambe.
Paulo abɔndeli Bagalatia
8 Kasi na ntango yango wana eyebaki bino Njambe te, bojalaki baombo na bilɔkɔ bijali banjambe mpenja te. 9 Sasaipi awa esili bino koyeba Njambe, (nde mpenja koyebana na Njambe), ¿bojali kojonga lisusu na makambo mikemike na petepete mpe na mpamba mpɔ na mposa na kojala lisusu baombo na yango boni? 10 Bokokanisaka mikɔlɔ, na sanja, na bilanga, na mbula. 11 Nabangi mpɔ na bino ete mbele nasali misala kati na bino mpamba.12 Bójala lokola ngai, Bandeko, nabɔndeli bino bongo mpɔ ete ngai lokola bino. Bosalelaki ngai mabe te, 13 nde boyebi ete na bolembu na njoto nasakolaki Nsango Malamu na kati na bino na liboso ; 14 nde ata bolembu na njoto na ngai ejalaki na bino emekeli, botiolaki yango te, boboyaki yango te, kasi bonyangelaki ngai lokola mwanje na Njambe, ee lokola Masiya Yesu. 15 Bongo ¿wapi esengɔ na bino? Mpɔ ete natatoli na bino ete, sɔkɔ ekokaki mbe bobimisaki miso na bino mpe bopesaki ngai yango. 16 ¿ Bongo nakomi moyini na bino mpɔ na koloba makambo na sɔlɔ? 17 Bajali kolengola bino na kolengola malamu te, kasi bajali na mposa na kobimisa bino ete bókumisa bango. 18 Malamu kolengolama na likambo malamu ntango yɔsɔ, mpe bobele na ntango ejali ngai na kati na bino te. 19 Bana na ngai, najali lisusu na bolɔji na kobota bino kino ekoyemama Masiya kati na bino. 20 Nayebaki nde koyoka mposa na kojala na kati na bino sasaipi mpe na kobongola mongongo na ngai, mpɔ ete nakakatani na ntina na bino.
Bandimi bajali na likambo na Mibeko te
21 Bóloba na ngai ! bino baoyo bolingi kojala na nse na Mibeko, ¿bokoyoka Mibeko te? 22 Mpɔ ete esili kokomama ete Abalayama ajalaki na bana mibali mibale, mɔkɔ na mwasi moombo, mɔkɔ na mwasi nsɔmi. 23 Kasi mwana na mwasi moombo abotamaki na motindo na bana yɔsɔ, nde mwana na mwasi nsɔmi abotamaki mpɔ na kokokisa elaka na Njambe. 24 Makambo oyo majali lisese, mpɔ ete basi yango bajali bindimaneli mibale. Mɔkɔ euti na ngomba Sinai, ekobotaka bana na boombo, yango ejali Akala. 25 Ntina ete Akala ejali ngomba Sinai kuna na Alaba, ekokani mpe sasaipi na Yelusaleme, oyo ejali na boombo, na bana na yango lokola.26 Nde Yelusaleme oyo na Likolo ejali na bosɔmi, ye mama na biso. 27 Esili kokomama ete,
Óyoka esengɔ, yɔ ekomba oyo akobotaka te.Ónganga mpe ósepela makasi, yɔ mwasi oyo akokemaka mpɔ na kobota te, Mpɔ ete mwasi oyo aboyami ajali na bana mingi, Baleki bango na oyo ajali na mobali.
28 Nde bino, Bandeko, bojali bana na elaka lokola Yisaka. 29 Kasi pelamɔkɔ wana, mwana oyo abotamaki na motindo na bana yɔsɔ anyɔkɔlaki mwana oyo abotamaki mpɔ na Molimo, bongo mpe sasaipi. 30 Kasi Likomi elobi nini, ete.
Longola mwasi moombo, na mwana na ye, mpɔ ete mwana na moombo akojua libula na mwana na nsɔmi elɔngɔ sɔkɔ moke te.
31 Na bongo, Bandeko, tojali bana na mwasi moombo te, nde bana na mwasi nsɔmi.
5
Masiya asikoli biso na lisiko mpenja, bongo bótema ngwi ! Bókangama lisusu na nkangá na boombo te ! 2 Bókanisa ete ngai Paulo nalobi na bino ete sɔkɔ bokokatama ngenga, Masiya akopesa bino litomba na elɔkɔ te. 3 Natatoli lisusu mpɔ na moto na moto oyo akokatama ngenga ete ekokoka na ye kotosa Mibeko na Mose mobimba. 4 Bosili kokabwana na Masiya, bino bato bolingi kolongisama mpɔ na kotosa Mibeko, bosili kokwea na ngɔlu. 5 Biso nde tojali na mpiko na Molimo kotalela elikia na boyengebene ekoya mpɔ na kondima. 6 Mpɔ ete kati na Masiya kokatama ngenga kojanga kokatama ejali yɔsɔ mibale likambo te; kasi bobele kondima oyo ekosalaka mpɔ na bolingo ejali likambo. 7 Bojalaki kotambola malamu, ¿nani apekisi bino ete bótosaka makambo na sɔlɔ te? 8 Kondimisa yango euti na Mobiangi na bino te. 9 Mfulu moke ekofulisa kwanga mobimba. 10 Ngai nasili kotiela bino motema kati na Nkolo ete bokokanisa likambo mosusu te, nde motungisi na bino, sɔkɔ ye moto nani, akomikumbela ekweli na ye. 11 Nde mpɔ na ngai, Bandeko, sɔkɔ najali naino kosakola kokatama ngenga, ¿najali konyɔkɔlama naino mpɔ na nini? Sɔkɔ bongo ekulusu mpe ejali libaku lisusu te. 12 Nalingi ete batumoli na bino bámijenga njoto na bango.
Makambo na Toli
13 Mpɔ ete Bandeko, bobiangami mpɔ na bosɔmi. Nde bobele ete bójalisa bosɔmi na bino eposa na kotosa mposa na njoto te, kasi bósalelana lokola baombo na bolingo. 14 Mibeko mobimba esili kokokisama na liloba mɔkɔ boye ete,
Olinga bajalani na yɔ lɔkola njoto na yɔ mɔkɔ.
15 Nde sɔkɔ bokoswanaka mpe bokolianaka, bókebaka ete bóbebisana te.16 Nalobi ete, bótambolaka na Molimo mpe bókokisaka mposa na njoto te. 17 Mpɔ ete mposa na njoto ekobunanaka na mposa na Molimo, mpe mposa na Molimo ekobunanaka na mposa na njoto; makambo oyo makotemanaka, bongo bokojangaka kosala makambo majali na bino mposa. 18 Sɔkɔ Molimo akokambaka bino, bojali na nse na Mibeko te. 19 Misala na njoto mikomɔnanaka polele, mijali boye, ete: ekobo, na makambo na mbindo, na makambo na nsɔni, na kosambela bikeko, 20 na ndɔki, na likunya, na bitumba, na jua, na nkanda, na kosala nkaka, na makaka, na kokabwana, 21 na bilulela, na lilango, na bilambo na lokoso, na makambo na mitindo yango yɔsɔ. Nakokebisa bino mpɔ na yango lokola ekebisaki ngai bino bongo liboso, ete basali na makambo na mitindo yango bakojua Bokonji-na-Njambe te. 22 Nde mbuma na Molimo ejali boye, ete: bolingo, na esengɔ, na kimia, na motema petee, na boboto, na malamu, na kondima, 23 na bopɔlɔ, na komipekisa ; na ntina na makambo na mitindo oyo mobeko ejali te. 24 Baoyo na kati na Masiya Yesu basili kobakisa njoto na kongala mpe mposa na yango na ekulusus. 25 Sɔkɔ tojali na bomɔi mpɔ na Molimo, tótambolaka mpɔ na Molimo lokola. 26 Tólukaka lokumu na mpambapamba te, tótungisanaka te, tólulanaka te.
6
Bandeko, sɔkɔ moto ajuami na libunga, bino bato bojali na Molimo, bójongisa ye wana na motema na bopɔlɔ.Ókebaka na yɔ ete yɔ mpe ómekama te. 2 Bósunganaka na bojito na mikumba, bongo bokokokisa Mibeko na Masiya. 3 Mpɔ ete sɔkɔ moto oyo ajali mpamba akomɔnana lokola moto monene, ajali komikosa ye mpenja. 4 Moto na moto átalatala bijaleli na ye mpenja, bongo akoyeba sɔkɔ ajali na njela nini na komikumisa kati na makambo na moto mosusu te, nde kati na makambo na ye mɔkɔ. 5 Mpɔ ete moto na moto akomikumbela mikumba na ye mɔkɔ. 6 Tika ete oyo ajali koyekola mateyo, ákabana bilɔkɔ malamu yɔsɔ na molakisi na ye. 7 Bómijimbisaka te! Njambe ajali mpɔ na kotukama te, ntina ete sɔkɔ moto mɔkɔ akokona elɔkɔ nini, akobuka bobele yango. 8 Mpɔ ete oyo akokona makambo kati na njoto na ye akobuka libebi kati na njoto; nde oyo akokona makambo kati na Molimo, akobuka bomɔi na seko kati na Molimo. 9 Tólembaka kosala makambo malamu te, mpɔ ete sɔkɔ tokolemba te, tokojua libonja na elaka na yango. 10 Na bongo lokola ejali biso na eposa, tósalelaka bato yɔsɔ malamu, kasi tóleka kosalaka bongo na kati na bandimi.
11 Bótala lokola esili ngai kokomela bino mokanda na maletele minene na lobɔkɔ na ngai mɔkɔ. 12 Bango bajali na mposa na komimɔnisa malamu na njoto, bajali komeka kokatisa bino ngenga, nde bobele na ntina ete bányɔkɔlamaka na ntina na ekulusu na Masiya te.
13 Nde baoyo balingi kokatisa ngenga bakokokisaka Mibeko na Mose te, kasi balingi ete bókatama ngenga ete bámikumisa mpɔ na njoto na bino. 14 Nde mpɔ na ngai, námikumisa sɔkɔ moke te, bobele mpɔ na ekulusu na Nkolo na biso Yesu Masiya; kati na ye mokili esili kobakisama na ekulusu na ntina na ngai, mpe ngai nasili kobakisama na ekulusu na ntina na mokili. 15 Ntina ete kokatama ngenga ejali likambo te, mpe kojanga kokatama ngenga ejali likambo te, kasi bobele kojala bojalisi na sika ejali likambo. 16 Mpe mpɔ na bango bakotambolaka na mwango oyo, kimia, na mawa, éjala na bango, mpe na Bayisalaele na Njambe. 17 Na ntango etikali tika moto mɔkɔ átungisa ngai te, mpɔ ete ngai najali kokumba bilembo na mpota na Yesu na njoto na ngai.18 Ngɔlu na Nkolo na biso Yesu Masiya éjala na milimo na bino, Bandeko. Bobele bongo.
lin_Latn unk lin_Latn lin_Latn lin_Latn unk lin_Latn lin_Latn unk lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn unk lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn unk lin_Latn lin_Latn lin_Latn lin_Latn lin_Latn unk lin_Latn lin_Latn lin_Latn